**GHID**

***privind desfășurarea probei practice a concursului de încadrare directă pentru ocuparea a 15 de posturi de subofițer operativ principal (și conductor câini)***

Pentru testarea practică a candidaților se vor folosi următoarele metode, materiale și condiții:

* un lot format din 20 de exemplare canine care au însușiri comportamentale comune și totodată corespunzătoare testelor aplicate (plus 5 exemplare de rezervă) care se vor afla în două remize a câte 10 boxe fiecare. Numerotarea boxelor se va face de la stânga la dreapta. La intrarea în fiecare boxă se va amplasa numărul astfel încât acesta să fie vizibil candidaților;
* candidații vor fi împărțiți în serii de câte 10 persoane, în ordinea alfabetică a numelui;
* fiecare serie va extrage câte un bilet cu numere de la 1 la 10. Numărul extras va reprezenta numărul boxei unde se va afla exemplarul canin cu care va susține proba;
* timpul maxim de parcurgere a întregului traseu, respectiv al celor 7 teste este de 7 minute;
* punctajul acordat pentru parcurgerea în totalitate a probei practice formată din 7 teste, va fi următorul:
  + - 9 puncte – pentru parcurgerea în maxim 5,30 minute
    - 8 puncte – pentru parcurgerea în intervalul 5,31 – 6,00 minute
    - 7 puncte - pentru parcurgerea în intervalul 6,01 - 6,30 minute
    - 6 puncte - pentru parcurgerea în intervalul 6,31 - 7,00 minute

**- Un punct va fi acordat din oficiu.**

* **numărul minim de puncte pe care trebuie să le acumuleze un candidat pentru a promova proba practică, împreună cu punctul din oficiu, este de minim 7 puncte.**

**Candidații vor fi eliminați din concurs pentru:**

* depășirea timpului regulamentar;
* neefectuarea numărului de repetări minim ale exercițiilor fizice (abdomene, genuflexiuni și alergare);
* refuzul parcurgerii unei probe;
* abandonul concurentului sau accidentarea exemplarului canin;
* nerespectarea indicațiilor comisiei referitoare la parcurgerea celor 7 teste;
* traumatizarea fizică a exemplarului canin.

La prezentarea pentru proba practică se va face un instructaj pe linia de Sănătate și Securitate în Muncă (SSM) ce va fi semnat de către fiecare candidat și o declarație pe propria răspundere privind conștientizarea și asumarea riscurilor ce survin în activitatea cu câinii de serviciu.

Proba practică se va desfășura la sediul Centrului Chinologic „Dr. Aurel Greblea” Sibiu pe baza unui plan stabilit de comisia de examen/concurs, având ca scop testarea interacțiunii cu exemplare canine[[1]](#footnote-1) și va include următoarele teste de evaluare pentru candidat:

**1. Testul apropierii și al contactului fizic cu un exemplar canin**

Prin utilizarea acestui test, se va putea evalua obiectiv contactul fizic al candidaților cu un exemplar canin, urmărind dacă interacțiunea lor este confortabilă pentru ambele părți implicate și totodată dacă aceștia își pot demonstra comunicarea, cooperarea și încrederea în interacțiunea cu exemplarul canin. Candidații vor primi piesele de harnașament necesare parcurgerii probei.

În cadrul acestui test vor fi verificate și capacitățile candidaților de a face față stresului fizic și să se determine nivelul lor de rezistență și performanță în astfel de situații.

**Aplicarea practică a testului:**

- efectuarea unui număr de 25 abdomene;

- candidatul va trebui să intre în boxa exemplarului canin și să ia contact fizic cu acesta;

- apropierea se face prin stabilirea unui contact fizic, gradual, lent, ușor acceptabil de către exemplarul canin;

- apropierea se va face comunicând cu exemplarul canin.

1. **Testul îndemânării fixării pieselor de harnașament la un exemplar canin – lesă și zgardă**

Acest test urmărește evaluarea abilităților candidaților de a pune zgarda și lesa unui exemplar canin, urmărind ca acest lucru sa fie făcut într-un mod sigur și natural.

**Aplicarea practică a testului:**

- comunică cu exemplarul canin înainte și pe timpul aplicării harnașamentului;

- candidatul va pune lesa si zgarda exemplarului canin;

- aplică zgarda corect și ajustează corespunzător lungimea acesteia;

- după punerea zgărzii, aplică lesa fără probleme.

1. **Testul deplasării cu exemplarul canin în lesă**

Acest test va urmări abilitatea candidaților de a controla exemplarul canin în condiții de efort fizic.

**Aplicarea practică a testului:**

- deplasarea cu exemplarul canin în lesă, pe un traseu stabilit;

1. **Testul abilităților de cooperare cu un exemplar canin**

Acest test urmărește evaluarea abilităților de cooperare a candidaților cu câinii și determinarea nivelului lor de înțelegere și de interacțiune. Testul va include și o componentă în care se va solicita candidaților să îndeplinească activități fizice.

**Aplicarea practică a testului:**

- candidatul se va deplasa cu exemplarul canin în lesă într-un țarc special, delimitat cu gard. Sarcina încredințată este de a determina ca exemplarul canin să aducă obiectul de joaca aruncat de către candidat. Se pot efectua mai multe încercări până când exemplarul canin înapoiază o dată obiectul de joacă;

- cadidatul va efectua 25 de genuflexiuni.

1. **Testul de îngrijire a blănii**

Prin acest test se urmărește evaluarea îngrijirii exemplarului canin prin periere și determinarea nivelului de abilitate al candidaților în acest domeniu, inclusiv atitudinea lor față de această activitate.

**Aplicarea practică a testului:**

- candidatului i se va încredința sarcina de a peria blana exemplarului canin și de a îndepărta părul reținut în perie.

1. **Testul deplasării (alergare) în ritm alert pe o distanță de 200 metri**

Prin acest test se urmărește modul prin care concurentul determină exemplarul canin să îl urmărească într-o activitate fizică, precum și modul de sincronizare al deplasării cu acesta.

**Aplicarea practică a testului:**

- candidatului i se va solicita deplasarea (alergare) în ritm alert pe o distanță de 200 metri cu exemplarul canin alături, în lesă.

1. **Testul unei situații de urgență – recuperarea unui exemplar canin rănit**

Acest test va determina nivelul de abilitate al candidaților în acordarea primului ajutor în caz de urgență pentru un exemplar canin și totodată a abilităților fizice ale candidatului necesare pentru recuperarea acestuia.

**Aplicarea practică a testului:**

- candidatul va avea sarcina de a ridica exemplarul canin, deplasarea cu acesta pe o distanță de 5 metri și poziționarea câinelui pe o masă.

1. *Candidații vor depune la dosarul de înscriere o adeverință medicală valabilă la data susținerii probei practice (maxim 30 zile de la data emiterii), eliberată de un medic specialist alergolog din care să reiasă că nu sunt alergici la animale, respectiv la câini, păr de câine, praf sau polen.* [↑](#footnote-ref-1)